Sena seetsahala ho bulweng ha Buka. Ke sephiri se senotsweng. Na Molimo o lokela ho kenella ’me a thibele batho hore ba se ke ba etsa lintho tse bohloko? Hlokomela kamoo motho a bōpiloeng kateng. Bibele e re Molimo o bōpile motho ka setšoantšo sa hae, e leng ka tsela e tšoanang le ea Molimo. Kahoo, batho ba khona ho bonahatsa litšobotsi tse kang tsa Molimo. (Genese 1:26) Batho ba ’nile ba fuoa bolokolohi ba ho ikhethela ’me ba ka ikhethela ho rata Molimo le ho tšepahala ho eena ka hore ba etse lintho tse nepahetseng mahlong a hae. (Deuteronoma 30:19, 20) Haeba Molimo o ne a ka qobella batho hore ba phele ka tsela e itseng, na o ne a tla be a sa ba sitise hore ba sebelise mpho ea ho ikhethela? Ruri batho ba ne ba tla etsa lintho joaloka mechine, ba etsa feela seo ba laetsoeng hore ba se etse! E ne e tla ba ntho e tšoanang haeba bokamoso, kapa Kismet, e ne e ka laola seo re se etsang le ntho e ’ngoe le e ’ngoe e re etsahallang. Ruri hoa thabisa hore ebe Molimo o re siela seriti ka hore a re lumelle hore re ikhethela tsela eo re phelang ka eona! Leha ho le joalo, seo ha se bolele hore batho ba tla lula ba utloa bohloko ka lebaka la litholoana tse bosula tse bakiloeng ke phoso e entsoeng ke motho.